作者:儲光羲
標題:同諸公秋日遊昆明池思古
內容:僕人理車騎，西出金光逵。蒼蒼白帝郊，我將遊靈池。太陰連晦朔，雨與天根違。淒風披田原，橫汙益山陂。農畯盡顛沛，顧望稼穡悲。皇靈惻群甿，神政張天維。坤紀戮屏翳，元綱扶逶迤。回塘清滄流，大曜懸金暉。秋色浮渾沌，清光隨漣漪。豫章盡莓苔，柳杞成枯枝。驟聞漢天子，徵彼西南夷。伐棘開洪淵，秉旄訓我師。震雲靈鼉鼓，照水蛟龍旗。銳士千萬人，猛氣如熊羆。刑罰一以正，干戈自有儀。坐作河漢傾，進退樓船飛。羽發鴻雁落，檜動芙蓉披。峨峨三雲宮，肅肅振旅歸。惡德忽小丑，器用窮地貲。上兵貴伐謀，此道不能為。籲哉蒸人苦，始曰征伐非。穆穆軒轅朝，耀德守方陲。君臣日安閒，遠近無怨思。石鯨既蹭蹬，女牛亦流離。猵獺遊渚隅，葭蘆生漘湄。坎埳四十裡，填遊今已微。江伯方翱翔，天吳亟往來。桑榆慘無色，佇立暮霏霏。老幼樵木還，賓從回鞿羈。帝夢鮮魚索，明月當報時。